送提刑孫頎少卿移湖北轉運
作者：蘇轍
朝代：宋

paragraphs: 持節憂邦刑，職業已自簡。
下車攝留都，談笑事亦辦。
開軒揖佳客，退食事書卷。
爲政曾幾何，清風自無限。
官居歲月迫，歸念湖湘遠。
依依東軒竹，凜凜故人面。
詔書遂公私，使節許新換。
舊治行當經，家山企可見。
宦遊得鄉國，勞苦顧猶願。
歸旆正滂洋，行輈豈容緩。